***Miten kuvitukseni ovat syntyneet –* Studia Generalia -luentosarja lasten- ja nuortenkirjojen kuvittamisesta Tampereen yliopistossa torstaisin 5.9.–3.10.2013 klo 18–20**

**Mitä Mauri Kunnas, Kristiina Louhi, Christel Rönns ja muut ansioituneet kuvittajat ajattelevat työstään?**

35-vuotista taivaltaan juhlistaakseen Lastenkirjainstituutti järjestää syksyllä 2013 yleisöluentosarjan *Miten kuvitukseni ovat syntyneet*, joka tarjoaa tilaisuuden päästä kuulemaan tunnettujen suomalaisten lastenkirjakuvittajien ajatuksia työstään, kuvituksistaan, niiden syntyhistoriasta ja käyttämistään tekniikoista. Lasten- ja nuortenkirjoissa kansi, kuvitus ja kuvakerronta ovat ensiarvoisen tärkeitä lukuinnostuksen ja lukunautinnon herättäjiä. Nyt järjestettävällä luentosarjalla nostetaan esiin kuvitusten merkitys ja kuvittajien asema paitsi lastenkirjallisuudessa, myös lastenkulttuurissa ja kulttuurissa yleensä. Luentosarja tarjoaa mielenkiintoisen läpileikkauksen 2010-luvun kotimaiseen lastenkirjataiteeseen ja antaa suurelle yleisölle mahdollisuuden tutustua tekijöihin kuvien takana ja löytää myös uusia kiinnostavia taiteilijoita. Suomalaiset kuvittajat ovat tehneet teoksillaan syvään juurtunutta taidekasvatustyötä.

Luennot pidetään 5.9.–3.10. Tampereen yliopistolla luentosalissa Pinni B1097 torstai-iltaisin klo 18–20. Luentosarja toteutetaan yhteistyössä Tampereen yliopiston kirjallisuustieteen tutkinto-ohjelman kanssa ja Alfred Kordelinin säätiön avustuksella. Luennot ovat maksuttomia ja avoimia kaikille kiinnostuneille. Tervetuloa!

*Miten kuvitukseni ovat syntyneet* -luentosarjan ohjelma:

5.9. Mauri Kunnas ja Markus Majaluoma

12.9. Jukka Lemmetty ja Marika Maijala

19.9. Christel Rönns ja Anne Vasko

26.9. Mika Launis ja Katri Kirkkopelto

3.10. Kristiina Louhi ja Virpi Talvitie

Liitteenä juliste, jonka voi laittaa esille.

Lisätietoja: maria.ihonen@lastenkirjainstituutti.fi

Puh. 03 3141 8411

www.lastenkirjainstituutti.fi/tilaisuudet/